祖珽

**祖珽**，字**孝徴**，范陽人，魏護軍將軍瑩子也。

## 才高德薄
珽少機警，詞藻遒逸，少馳令譽，爲世所推。起家秘書郎，對策髙第，爲尚書儀曹郎中，典儀注。嘗爲冀州刺史万俟受洛制《淸德頌》，其文典麗，由是齊神武聞之。時文宣爲幷州刺史，署珽開府倉曹參軍。神武口授珽三十六事，出而疎之，一無遺失，大爲僚類所賞。時神武送魏蘭陵公主出塞嫁蠕蠕，魏收賦《出塞》及《公主遠嫁詩》二首，珽皆和之，大爲時人傳詠。

珽性疎率，不能廉愼守道。倉曹雖云州局，乃受山東課輸，由此大有受納，豐於財産。又自解彈琵琶，能爲新曲，招城市年少歌舞爲娛，遊集諸倡家。與陳元康、穆子容、任胄、元士亮等爲聲色之遊。諸人嘗就珽宿，出山東大文綾幷連珠孔雀羅等百餘疋，令諸嫗擲樗蒲賭之，以爲戲樂。參軍元景獻，故尚書令元世雋子也，其妻司馬慶雲女，是魏孝靜帝姑博陵長公主所生。珽忽迎景獻妻赴席，與諸人遞寢，亦以貨物所致，其豪縱淫逸如此。珽常云：「丈夫一生不負身。」已文宣罷州，珽例應隨府，規爲倉局之間，致請於陳元康，元康爲白，由是還任倉曹。珽又委體附參軍事攝典簽陸子先，並爲畫計，請糧之際，令子先宣教，出倉粟十車，爲僚官捉送。神武親問之，珽自言不受署，歸罪子先，神武信而釋之。珽出而言曰：「此丞相天縁明鑒，然實孝徴所爲。」性不羈放縱，曾至膠州刺史司馬世雲家飲酒，遂藏銅疊二面。廚人請搜諸客，果於珽懷中得之，見者以爲深恥。所乘老馬，常稱騮駒。又與寡婦王氏姦通，毎人前相聞往復。裴讓之與珽早狎，於衆中嘲珽曰：「卿那得如此詭異，老馬十歳，猶號騮駒；一妻耳順，尚稱娘子。」於時喧然傳之。後爲神武中外府功曹，神武宴僚屬，於坐失金叵羅，竇泰令飲酒者皆脱帽，於珽髻上得之，神武不能罪也。

後爲秘書丞，領舍人，事文襄。州客至，請賣《華林遍略》。文襄多集書人，一日一夜寫畢，退其本曰：「不須也。」珽以《遍略》數帙質錢樗蒲，文襄杖之四十。又與令史李雙、倉督成祖等作晉州啓，請粟三千石，代功曹參軍趙彦深宣神武教，給城局參軍事過典簽髙景略，疑其定不實，密以問彦深，彦深答都無此事，遂被推檢，珽卽引伏。神武大怒，決鞭二百，配甲坊，加鉗，其穀倍徴。未及科，會並州定國寺新成，神武謂陳元康、温子升曰：「昔作《芒山寺碑》文，時稱妙絶，今《定國寺碑》當使誰作詞也？」元康因薦珽才學，並解鮮卑語。乃給筆札就禁所具草，二日内成，其文甚麗。神武以其工而且速，特恕不問，然猶免官，散參相府。文襄嗣事，以爲功曹參軍。及文襄遇害，元康被傷創重，倩珽作書屬家累事，幷云：「祖喜邊有少許物，宜早索取。」珽乃不通此書，喚祖喜私問，得金二十五鋌，唯與喜二鋌，餘盡自入己。又盜元康家書數千巻。祖喜懷恨，遂告元康二弟叔諶、季璩等。叔諶以語楊愔，愔嚬眉答曰：「恐不益亡者。」因此得停。文宣作相，珽擬補令史十餘人，皆有受納，據法處絞，上尋捨之。又盜官《遍略》一部。事發，文宣付從事中郎王土雅推檢，並書與平陽公淹，令録珽付禁，勿令越逸。淹遣田曹參軍孫子寬往喚，珽受命，便爾私逃。黃門郎髙德正副留臺事，謀云：「珽自知有犯，驚竄是常，但宣一命向秘書，稱『奉幷州約束頒《五經》三部，仰丞親檢校催遣』，如此則珽意安，夜當還宅，然後掩取。」珽果如德正圖，遂還宅。薄晩，就家掩之，縛珽送廷尉。據犯枉法處絞刑。文宣以珽伏事先世，諷所司命特寬其罰，遂奏免死除名。天保元年，復被召從駕，依除免例，參於晉陽。

珽天性聰慧，事無難學，凡諸伎藝，莫不措懷，文章之外，又善音律，解四夷語及陰陽占侯，醫藥之術尤是所長。文宣雖嫌其數犯憲，而愛其才伎，令直中書省，掌詔誥。珽通密狀，列中書侍郎陸元規，敕令裴英推問，元規以應對忤旨，被配甲坊。除珽尚藥丞，尋遷典禦。又奏造胡桃油，復爲割藏免官。文宣毎見之，常呼爲賊。文宣崩，普選勞舊，除爲寧武太守。會楊愔等誅，不之官，授著作郎。數上密啓，爲孝昭所忿，勑中書門下二省斷珽奏事。

## 惑主攬權
珽善爲胡桃油以塗畫，乃進之長廣王，因言「殿下有非常骨法，孝徴夢殿下乘龍上天」。王謂曰：「若然，當使兄大富貴。」及即位，是爲武成帝，擢拜中書侍郎。帝於後園使珽彈琵琶，和士開胡舞，各賞物百段。士開忌之，出爲安德太守，轉齊郡太守，以母老乞還侍養，詔許之。會陳使人來聘，爲中勞使，尋爲太常少卿、散騎常侍、假儀同三司，掌詔誥。初，珽於乾明、皇建之時，知武成陰有大志，遂深自結納，曲相祗奉。武成於天保世頻被責，心常銜之。珽至是希旨，上書請追尊「太祖獻武皇帝」爲「神武」，「髙祖文宣皇帝」改爲「威宗景烈皇帝」，以悅武成，從之。

時皇后愛少子東平王儼，願以爲嗣，武成以後主體正居長，難於移易。珽私於士開曰：「君之寵幸，振古無二，宮車一日晩駕，欲何以克終？」士開因求策焉。珽曰：「宜説主上，云襄、宣、昭帝子倶不得立，今宜命皇太子早踐大位，以定君臣。若事成，中宮少主皆德君，此萬全計也。君此且微説，令主上粗解，珽當自外上表論之。」士開許諾。因有彗星出，太史奏云除舊布新之徴。珽於是上書，言：「陛下雖爲天子，未是極貴。按《春秋元命苞》云：『乙酉之歳，除舊革政。』今年太歳乙酉，宜傳位東宮，令君臣之分早定，且以上應天道。」並上魏獻文禪子故事，武成從之。由是拜秘書監，加儀同三司，大被親寵。

旣見重二宮，遂志於宰相。先與黃門侍郎劉逖友善，乃疎侍中尚書令趙彦深、侍中左僕射元文遙、侍中和士開罪狀，令逖奏之。逖懼不敢通，其事頗泄，彦深等先詣武成自陳。武成大怒，執珽詰曰：「何故毀我士開？」珽因厲聲曰：「臣由士開得進，本無欲毀之意，陛下今旣問臣，臣不敢不以實對。士開、文遙、彦深等專弄威權，控制朝廷，與吏部尚書尉瑾内外交通，共爲表裏，賣官鬻獄，政以賄成，天下歌謠。若爲有識所知，安可聞於四裔！陛下不以爲意，臣恐大齊之業隳矣。」武成曰：「爾乃誹謗我！」珽曰：「不敢誹謗，陛下取人女。」武成曰：「我以其儉餓，故收養之。」珽曰：「何不開倉賑給，乃買取將入後宮乎？」武成益怒，以刀環築口，鞭杖亂下，將撲殺之。大呼曰：「不殺臣，陛下得名，殺臣，臣得名。若欲得名，莫殺臣，爲陛下合金丹。」遂少獲寬放。珽又曰：「陛下有一范增不能用，知可如何？」武成又怒曰：「爾自作范增，以我爲項羽邪！」珽曰：「項羽人身亦何由可及，但天命不至耳。項羽布衣，率烏合衆，五年而成霸王業。陛下藉父兄資，財得至此，臣以項羽未易可輕。臣何止方於范增，縱張良亦不能及。張良身傅太子，猶因四皓，方定漢嗣。臣位非輔弼，疎外之人，竭力盡忠，勸陛下禪位，使陛下尊爲太上，子居宸扆，於己及子，倶保休祚。蕞爾張良，何足可數。」武成愈恚，令以土塞其口，珽且吐且言，無所屈撓。乃鞭二百，配甲坊，尋徙於光州。刺史李祖勳遇之甚厚，別駕張奉禮希大臣意，上言：「珽雖爲流囚，常與刺史對坐。」勑報曰：「牢掌。」奉禮曰：「牢者，地牢也。」乃爲深坑，置諸内，苦加防禁，桎梏不離其身，家人親戚不得臨視。夜中以蕪菁子燭熏眼，因此失明。

武成崩，後主憶之，就除海州刺史。時陸令萱外預朝政，其子穆提婆愛幸。珽乃遺陸媼弟悉達書曰：「趙彦深心腹深沈，欲行伊、霍事，儀同姊弟豈得平安，何不早用智士耶？」和士開亦以珽能決大事，欲以爲謀主，故棄除舊怨，虚心待之。與陸媼言於後主曰：「襄、宣、昭三帝，其子皆不得立，今至尊猶在帝位者，實由祖孝徴。此人有大功，宜報重恩。孝徴心行雖薄，奇略出人，緩急眞可憑仗。且其雙盲，必無反意，請喚取問其謀計。」從之，入爲銀靑光祿大夫、秘書監，加開府儀同三司。和士開死後，仍説陸媼出彦深，以珽爲侍中。在晉陽，通密啓請誅琅邪王，其計旣行，漸被任遇。

## 黨爭外謫
胡太后既幽，珽欲以陸媼爲太后，撰魏帝皇太后故事，爲太姬言之。謂人曰：「太姬雖云婦人，實是雄傑，女媧已來無有也。」太姬亦稱珽爲國師、國寶。由是拜尚書左僕射，監國史，加特進，入文林館，總監撰書，封燕郡公，食太原郡幹，給兵七十人。所住宅在義井坊，旁拓鄰居，大事修築，陸媼自往案行，勢傾朝野。斛律光甚惡之，遙見竊罵云：「多事乞索小人，欲行何計數！」常謂諸將云：「邊境消息，處分兵馬，趙令嘗與吾等參論之。盲人掌機密來，全不共我輩語，止恐誤他國家事。」又珽頗聞其言，因其女皇後無寵，以謠言聞上曰：「百升飛上天，明月照長安。」令其妻兄鄭道蓋奏之。後主問珽，珽證實。又説謠云：「髙山崩，槲樹舉，盲老翁背上下大斧，多事老母不得語。」珽幷云：「盲老翁是臣。」，云與國同憂戚，勸上行，言「其多事老母，似道女侍中陸氏。」後主以問韓長鸞、穆提婆，幷令髙元海、段士良密議之，衆人未從。因光府參軍封士讓啓告光反，遂滅其族。

珽又附陸媼，求爲領軍，後主許之。詔須覆奏，取侍中斛律孝卿署名。孝卿密告髙元海，元海語侯呂芬、穆提婆云：「孝徴漢兒，兩眼又不見物，豈合作領軍也？」明旦面奏，具陳珽不合之狀，幷書珽與廣寧王孝珩交結，無大臣體。珽亦求面見，後主令引入，珽自分疎，並云與元海素相嫌，必是元海譖臣。後主弱顏不能諱，曰：「然。」珽列元海共司農卿尹子華、太府少卿李叔元、平準令張叔略等結朋樹黨。遂除子華仁州刺史，叔元襄城郡太守，叔略南營州録事參軍。陸媼又唱和之，復除元海鄭州刺史。珽自是專主機衡，總知騎兵、外兵事，内外親戚，皆得顯位。後主亦令中要數人扶侍出入，著紗帽直至永巷，出萬春門向聖壽堂，毎同禦榻論決政事，委任之重，羣臣莫比。

自和士開執事以來，政體隳壞，珽推崇髙望，官人稱職，内外稱美。復欲增損政務，沙汰人物，始奏罷京畿府，併於領軍，事連百姓，皆歸郡縣。宿衞都督等號位從舊官名，文武章服並依故事。又欲黜諸閹豎及羣小輩，推誠延士，爲致治之方，陸媼、穆提婆議頗同異。珽乃諷御史中丞麗伯侓令劾主書王子沖納賄，知其事連穆提婆，欲使贓罪相及，望因此坐，並及陸媼。猶恐後主溺於近習，欲因后黨爲援，請以皇后兄胡君瑜爲侍中、中領軍，又徴君瑜兄梁州刺史君璧，欲以爲御史中丞。陸媼聞而懷怒，百方排毀，卽出君瑜爲金紫光祿大夫，解中領軍，君璧還鎭梁州，皇后之廢，頗亦由此。王子沖釋而不問，珽日益以疎，又諸宦者更共譖毀之，無所不至。後主問諸太姬，憫默不對，及三問，乃下床拜曰：「老婢合死，本見和士開道孝徴多才博學，言爲善人，故舉之。比來看之，極是罪過，人實難知。老婢合死。」後主令韓長鸞檢案，得其詐出勑受賜十餘事，以前與其重誓不殺，遂解珽侍中、僕射，出爲北徐州刺史。珽求見後主，韓長鸞積嫌於珽，遣人推出栢閣。珽固求面見，坐不肯行。長鸞乃令軍士牽曳而出，立珽於朝堂，大加誚責。上道後，令追還，解其開府儀同、郡公，直爲刺史。

至州，會有陳寇，百姓多反。珽不關城門，守埤者皆令下城靜坐，街巷禁斷行人，雞犬不聽鳴吠。陳軍無所聞見，不測所以，疑惑人走城空，不設警備。珽忽然令大叫，鼓噪聒天，陳軍大驚，登時走散。後復結陣向城，珽乘馬自出，令録事參軍王君植率兵馬，仍親臨戰。陳軍先聞其盲，謂爲不能拒抗，忽見親在戎行，彎弧縱鏑，相與驚怪，畏之而罷。時穆提婆憾之不已，欲令城陷沒，雖知危急，不遣救援。珽且戰且守十餘日，陳軍竟奔走，城卒保全，後薨於州。

## 考據
* (唐) 李百藥纂《北齊書/巻卅九》

分類:北朝列傳